**Diaľnica A14** (tal. *Autostrada A14, Autostrada Adriatica*) je 734,4 km dlhá diaľnica v Taliansku. Spája mesto Bologna a Taranto, pričom prechádza popri pobreží Jadranského mora okolo miest Bologna, Forlì, Rimini, Ancona, Pescara, Foggia a Bari. Na úseku Bologna-Forlì je súčasťou európskej cesty 45, na nadväzujúcej časti po mesto Bari po nej prechádza E55 a na južnom konci medzi mestami Bari a Taranto zas E843.

Diaľnica je spoplatnená na celej svojej dĺžke, pričom mýtne poplatky sa vyberajú na mýtniciach umiestnených na výjazdoch. Správu a údržbu komunikácie zabezpečuje spoločnosť *Autostrade per l'Italia*.

Priebeh trasy
-------------

### Bologna-Rimini

Diaľnica A14 na tomto úseku vedie cez Pádsku nížinu na východ ku Jadranskému pobrežiu. Zabezpečuje tak napojenie známych letných turistických destinácií Rimini a Riccione na mesto Bologna a zvyšok talianskej diaľničnej siete.

Trasa komunikácie začína západne od hlavného mesta regiónu Emilia-Romagna, Bologna, v severnom Taliansku. Tu sa spája s diaľnicou A1 *(tal. Autostrada del Sole, slov. Slnečná diaľnica)*, ktorá spája Miláno s Rímom a Neapolom. V nasledujúcich kilometroch obchádza Bolognu zo severu a medzitým sa križuje s diaľnicou A13 vedúcou do Padovy. Cesta ďalej smeruje na juhovýchod okolo miest Castel San Pietro Terme a Imola, neďaleko Faenzy sa od nej odpája privádzač do Ravenny *(A14 dir)* a neďaleko mesta Rimini sa dostáva do súbehu s pobrežnou čiarou.

Na úseku Bologna-Rimini vedie diaľnica so starou rímskou cestou Via Emilia, ktorá je v súčasnosti označená ako štátna cesta 9 *(tal. Strada statale 9 Via Emilia)*.

### Rimini-Pescara

Tento úsek s dĺžkou približne 230 kilometrov sa tiahne územím regiónov Marky a Abruzzo a do značnej miery tu diaľnica kopíruje pobrežie. Paralelne s diaľnicou vedie štátna cesta 16 *(tal. Strada statale 16 Adriatica)*, ktorá po ktorej až do výstavby diaľnice prechádzala všetka doprava do všetkých talianskych turistických letovísk na strednom a južnom Jadrane. 

Od mesta Rimini teda diaľnica A14 vedie južným až juhovýchodným smerom okolo miest Pesaro, Fano a Senigallia a po približne 80 kilometroch dosahuje hlavné mesto regiónu Marky Ancona, ktoré obchádza juhozápadným obchvatom. Južne od Rimini je možné odbočiť z diaľnice na štátnu cestu 72 *(tal. Strada statale 72 di San Marino)*, po ktorej je možný prístup do mikroštátu San Maríno. Pri meste Fano sa diaľnica A14 križuje so štátnou cestou 3 *(tal. Strada statale 3 Via Flaminia)* vedúcou do Ríma. 

Za Anconou sa trasa diaľnice dostáva do bezprostrednej blízkosti pobrežia (do 1 km) a míňa známe letoviská Porto Recanati, Civitanova Marche, Porto San Giorgio, Grottammare a San Benedetto del Tronto. Pri meste Rosetto degli Abruzzi sa od A14 odpája diaľnica A24, ktorá vedie na juhozápad okolo mesta L’Aquila až do Ríma. Na konci úseku *Rimini-Pescara* dosahuje diaľnica A14 križovatku s diaľnicou A25, ktorá pokračuje na západ a neskôr sa napája na A24.

### Pescara-Taranto

Južne od križovatky s diaľnicou A25 vedia A14 ďalej popri pobreží a míňa mestá Ortona a Vasto a dostáva sa na územie regiónu Apúlia. Tu obchádza prístavné mesto Termoli a definitívne sa vzďaľuje od pobrežnej čiary. Ďalej nasleduje križovatka so štátnou cestou 693, ktorá spoločne cestou číslo 89 obsluhuje letoviská na polostrove Gargano.

Trasa diaľnice postupuje Ďalej na juhovýchod a obchádza mestá San Severo, Foggia, Cerignola a Canosa, kde sa križuje s diaľnicou A16 vedúcou do Neapolu, ktorý leží na opačnej strane Apeninského masívu. A14 sa neďaleko mesta Barletta opätovne približuje k pobrežiu a kopíruje ho až po Bari, kde sa stáča na juh a pokračuje až do prístavného mesta Taranto, kde sa končí a napája na štátnu cestu 7.

História
--------

Výstavba diaľnice bola naplánovaná v roku 1961 v súvislosti s prijatím zákona č. 729/1961 o výstavbe diaľničnej siete v Taliansku. Prvým postaveným úsekom bol úsek *Bologna-Cesena*, ktorý otvorili v roku 1966. O rok neskôr bol sprevádzkovaný obchvat mesta Bologna a došlo tak k prepojeniu diaľnice A14 s diaľnicami A1 a A13. V roku 1969 bol dostavaný úsek *Cesena-Ancona* a neskôr pribudol aj úsek *Pescara-Vasto*. V roku 1973 bola diaľnica A14 skompletizovaná po mesto Bari a o dva roky neskôr bola dokončená v celej svojej plánovanej dĺžke 743,4 km až po mesto Taranto.

K zredukovaniu negatívnych vplyvov na životné prostredie bolo v okolí diaľnice vysadených okolo 8 miliónov kusov stromov. Na úseku *Bari-Taranto* bolo zas v stredovom deliacom páse vysadených asi 75 tisíc kríkovitých oleandrov a asi 12 tisíc stromov.

Zaujímavé objekty
-----------------

Diaľnica A14, najmä na úseku Rimini-Pescara, vedie zložitým terénom a preto bolo potrebné vybudovať veľké množstvo mostov, viaduktov a tunelov. V smere *Bologna-Taranto* sa na diaľnici nachádza spolu 34 tunelov v celkovej dĺžke 19 162 m, v opačnom smere je o jede tunel menej, no spolu merajú až 19 691 metrov. Najdlhším tunelom je *Galleria Castello di Grottammare* s dĺžkou 1227, resp. 1229 metrov.

Mýto
----

Diaľnica A14 je na celej svojej dĺžke spoplatnená. Poplatky sa vyberajú prostredníctvom mýta v mýtniciach, ktoré sa nachádzajú na každom výjazde. Vodič si pri vjazde na diaľnicu vyzdvihne lístok obsahujúci magnetický pás, ktorý následne pri výjazde z diaľnice predloží. Na základe informácií v magnetickom páse je v závislosti od cenníka vypočítaný poplatok za prejdenú trasu. Poplatky je možné platiť v hotovosti, prostredníctvom kreditnej karty, respektíve pomocou palubnej jednotky.

| **Ceny mýta na vybraných trasách** |
| --- |
| **Úsek** | **Dĺžka** | **Poplatok** |
| Bologna - Rimini | 121 km | 7,10 € |
| Bologna - Fano | 159 km | 9,30 € |
| Bologna - Ancona | 199 km | 11,60 € |
| Bologna - San Benedetto del Tronto | 297 km | 17,30 € |
| Bologna - Poggio Imperiale | 494 km | 29,60 € |
| Bologna - Foggia | 541 km | 32,30 € |
| Bologna - Bari | 663 km | 39,50 € |
| Bologna - Taranto | 730 km | 43,40 € |

Rozšírenia diaľnice
-------------------

### Rimini-Porto Sant'Elpidio

Z dôvodu neustáleho rastu hustoty dopravy je na úseku *Rimini-Porto Sant'Elpidio (154,7 km)* v súčasnosti plánované rozšírenie profilu diaľnice A14 na šesť jazdných pruhov (tri v každom smere). V súvislosti s rozšírením sa plánuje aj výstavba piatich nových výjazov (*Pesaro Centro*, *Fano nord*, *Marina di Montemarciano*, *Ancona ovest* a *Porto Sant'Elpidio*) a výstavba celkovo 95,4 km protihlukových stien. Tieto stavby si vyžiadajú investúciu v hodnote 2,444 milióna eur.

31. júla 2010 bola ukončená výstavba na úseku *Ancona sud - Porto Sant'Elpidio (I. etapa)* v dĺžke 33 kilometrov.

V súčasnosti sú v prestavbe nasledujúce úseky:

| **Úsek** | **Dĺžka** | **Otvorenie** |
| --- | --- | --- |
| Rimini Nord - Cattolica, etapa 1A | 1,2 km | 2013 |
| Rimini Nord - Cattolica, etapa 1B | 27,8 km | 2013 |
| Catollica - Fano | 28,3 km | 2013 |
| Fano - Senigallia | 21,0 km | 2012 |
| Ancona sud - Porto Sant'Elpidio, II. etapa | 7,3 km | 2013 |

V štádiu pírpav je rozšírenie nasledujúcich úsekov:

| **Úsek** | **Dĺžka** | **Otvorenie** |
| --- | --- | --- |
| Senigallia - Ancona nord | 18,9 km | 2014 |
| Ancona nord - Ancona sud | 17,2 km | 2014 |

Privádzače, odbočky a spojky
----------------------------

Diaľnice a privádzače v okolí Bologne
Diaľnica A14 v Bologni, vpravo RA1
### Bologna Ramo Casalecchio

**Privádzač do mesta** Casalecchio di Reno ležiaceho juhozápadne od Bologne je 5 kilometrov dlhý a je vybudový ako štvorpruhová komunikácia so smerovo rozdelenými jednými pásmi. Podľa oficiálneho číslovania spoločnosti *ANAS* je tento privádzač integrálnou súčasťou diaľnice A14, prevádzkovateľ *Autostrade per l'Italia* ho eviduje ako *diaľničnú spojku R14 (Raccordo autostradale R14)*. 

Na celom obchvate mesta Bologna vrátane *privádzača Casalecchio di Reno* je diaľnica A14 z oboch strán odstavaná ďalšími dvoma jazdnými pruhmi v každom smere, ktoré spolu tvoria komunikáciu, ktorú spoločnosť *ANAS* označuje aj ako diaľničnú spojku RA1 *Raccordo autostradale RA1 (Ramo Verde Tangenziale di Bologna)*. Prevádzkovateľ *Autostrade per l'Italia* túto komunikáciu označuje ako *diaľničný obchvat T6 (Tangenziale di Bologna)*. 

### A14dir Ravenna

**Diaľnica A14dir** (tal. *Autostrada A14dir, Diramazione per Ravenna*, slov. *Odbočka Ravenna*) je 29,8 km dlhá odbočka z diaľnice A14 do mesta Ravenna. Začína sa v diaľničnej križovatke *Interconnessione A14dir* neďaleko obce Solarolo a diaľnica odtiaľ vedie severovýchodným smerom okolo miest Cotignola a Bagnacavallo až do prístavného mesta Ravenna na podbreží Jadranského mora. Prevádzkovateľ *Autostrade per l'Italia* túto odbočku interne eviduje ako *odbočku D14 (Diramazione D14, Diramazione per Ravenna)*

### Bari

**Privádzač do mesta** Bari (tal. *Tangenziale di Bari*) je 4,6 km dlhý privádzač, ktorý spája diaľnicu A14 s miestnou priemyselnou zónou a štátnou cestou 16. Podľa oficiálneho číslovania spoločnosti *ANAS* je tento privádzač integrálnou súčasťou diaľnice A14, prevádzkovateľ *Autostrade per l'Italia* ho eviduje ako *diaľničnú spojku D94 (Raccordo autostradale D94, Tangenziale di Bari, Raccordo di Bari)*.

Iné projekty
------------

Commons
* Spolupracuj na Commons Commons ponúka multimediálne súbory na tému **Diaľnica A14 (Taliansko)**

Referencie
----------

1. ↑   *Cestná infraštruktúra (Bologna)* [online]. Bologna: Comune Bologna, [cit. 2010-12-17]. Dostupné online. Archivované 2012-01-31 z originálu. (taliansky)
2. 1 2   *Objekty na diaľnici A14: Bologna-Taranto* [online]. Lotsberg.net, [cit. 2010-12-17]. Dostupné online. (anglicky)
3. ↑   *Cesty a mýto* [online]. Autostrede per l'Italia, [cit. 2010-12-17]. Dostupné online. Archivované 2010-12-11 z originálu. (anglicky)
4. 1 2 3 4   *Rimini-Porto Sant'Elpidio, rozšírenie na 6 pruhov* [online]. Autostrade per l'Italia, [cit. 2010-12-17]. Dostupné online. Archivované 2010-06-30 z originálu. (taliansky)

Externé odkazy
--------------

* Internetová stránka spoločnosti Autostrade per l'Italia
* Zoznam objektov na trase diaľnice A14

| * z
* d
* u
Cestná infraštruktúra v Taliansku |
| --- |
| Diaľnice(*Autostrade*) | 
* A1
* A1 var
* A2
* A3
* A4
* A5
* A6
* A7
* A8
* A9
* A10
* A11
* A12
* A13
* A14
* A15
* A16
* A17
* A18
* A19
* A20
* A21
* A22
* A23
* A24
* A25
* A26
* A27
* A28
* A29
* A30
* A31
* A32
* A33
* A34
* A35
* A36
* A50
* A51
* A52
* A53
* A54
* A55
* A56
* A57
* A58
* A59
* A60
* A90
* A91
* A92

 |  |
| Diaľničné spojky(*Raccordi autostradali*) | 
* RA1
* RA2
* RA3
* RA4
* RA5
* RA6
* RA7
* RA8
* RA9
* RA10
* RA11
* RA12
* RA13
* RA14
* RA15
* RA16
* RA17

 |
| Hlavné štátne cesty(*Principali strade*) | 
* 1
* 2
* 3
* 4
* 5
* 6
* 7
* 8
* 9

 |
| Štátne cesty regionálneho významu*(Dorsali
nazionali e regionali)* | 
* 3bis
* 6dir
* 7quater
* 12
* 13
* 14
* 16
* 17
* 18
* 19
* 20
* 24
* 25
* 26
* 27
* 33
* 34
* 36
* 38
* 73
* 73bis
* 75
* 76
* 77
* 106
* 107
* 125
* 126
* 127
* 128
* 129
* 131
* 131d.c.n.
* 223
* 291
* 309
* 318
* 379
* 613
* 647
* 650
* 652
* 675
* 685

 |
| Vedľajšie štátne cesty*(Strade statali
secondarie)* | 
* 1racc
* 1bis
* 1ter
* 1dir
* 1dir/A
* 1var
* 1var/A
* 2bis
* 2dir
* 3bis/racc
* 3ter
* 4bis
* 4dir
* 4racc
* 4radd
* 5bis
* 5bis/dir
* 5ter
* 5quater
* 5quater/dir
* 5dir
* 5dir/A
* 5racc
* 14racc
* 15
* 21
* 28
* 29
* 30
* 32
* 37
* 39
* 42
* 45
* 45bis
* 47
* 49
* 50
* 51
* 51bis
* 52
* 52bis
* 53
* 54
* 55
* 55racc
* 56
* 62
* 63
* 64
* 67
* 72
* 76dir
* 79
* 80
* 80racc
* 81
* 83
* 84
* 85
* 87
* 89
* 90
* 91
* 92
* 93
* 94
* 95
* 96
* 99
* 100
* 101
* 108
* 109
* 110
* 113
* 114
* 115
* 116
* 117
* 118
* 119
* 120
* 121
* 122
* 123
* 124
* 125dir
* 126dir
* 127bis
* 128bis
* 129bis
* 130
* 130dir
* 131dir
* 131bis
* 132
* 133
* 133bis
* 134
* 145
* 153
* 158
* 163
* 164
* 169
* 170
* 172
* 177
* 179
* 182
* 185
* 186
* 187
* 188
* 189
* 190
* 191
* 192
* 193
* 194
* 195
* 196
* 197
* 198
* 199
* 200
* 202
* 212
* 219
* 231
* 233
* 252
* 268
* 272
* 274
* 275
* 280
* 283
* 284
* 285
* 286
* 287
* 288
* 289
* 290
* 292
* 292dir
* 293
* 295
* 301
* 303
* 326
* 335
* 335dir
* 336
* 337
* 340
* 340dir
* 341
* 342
* 344
* 372
* 385
* 386
* 387
* 388
* 389
* 390
* 391
* 392
* 394
* 398
* 400
* 401
* 407
* 409
* 410
* 417
* 427
* 434
* 442
* 463
* 466
* 481
* 494
* 501
* 514
* 516
* 517
* 526
* 531
* 534
* 537
* 547
* 554
* 557
* 560
* 561
* 575
* 576
* 585
* 597
* 598
* 599
* 616
* 624
* 626
* 629
* 640
* 643
* 644
* 645
* 653
* 655
* 658
* 659
* 660
* 672
* 673
* 674
* 676
* 677
* 678
* 679
* 680
* 681
* 682
* 683
* 688
* 690
* 691
* 693
* 700

 |